Reprezentativa de handbal feminin a României a câștigat și partida din Croația, cu scorul de 25-23, iar elevele lui Florentin Pera sunt calificate matematic la Campionatul European de handbal feminin din 2024.
România s-a calificat matematic la Campionatul European de handbal feminin din 2024, după ce a câștigat ambele partide disputate cu reprezentativa Croației. În minutul 53, Croația conducea cu scorul de 23-19, dar nu a mai marcat niciun gol până la final, primind, în schimb, șase. Dacă în prima parte a întâlnirii nu a mers atacul tricolorelor, pe final de meci Cristina Laslo și colegele ei au jucat de nota 10. Pentru România, principalele marcatoare au fost Sonia Seraficeanu cu 6 goluri, Corina Lupei cu 5, iar de la gazde Andrea Simara cu 6, Kristina Prkacin cu 3, Josipa Mamic cu 3.
România câștigă grupa 1 de calificare și va fi cap de serie la tragerea la sorți a turneului final european. Obiectiv atins cu sufletul la gură și deficit de experiență și un început pentru naționala cea nouă.
Selecționerul Florentin Pera a dezvăluit care a fost secretul din spatele performanței reușite de elevele sale. După meci, Florentin Pera a transmis că unitatea grupului și spiritul de echipă au fost cele mai importante elemente din spatele calificării la Campionatul European.
"Spiritul de echipă, unitatea grupului, faptul că am format o echipă frumoasă, dorința din apărare, combativitatea au făcut diferența. Maturitatea arătată în joc pe final de joc a făcut diferența. România, chiar dacă a avut multe jucătoare tinere, a arătat maturitate, am luptat până la ultima picătură de energie și am obținut un rezultat foarte important pentru această nouă echipă. Sunt două victorii într-o săptămână împotriva Croației, o echipă cu jucătoare experimentate, care a obținut medalia de bronz în 2020. Sunt fericit pentru că aceste rezultate care le vor da multă energie pentru viitor", a spus Florentin Pera, într-un interviu pentru site-ul Federației Române de Handbal.
Campionatul European de handbal feminin va avea loc între 28 noiembrie și 15 decembrie 2024, co-găzduit de Austria, Ungaria și Elveția. În celălalt meci al grupei, Grecia a învins Bosnia-Herțegovina cu 27-23.
România ocupă primul loc, cu 8 puncte, urmată de Croația și Grecia cu câte 4 puncte, iar Bosnia-Herțegovina nu a acumulat niciun punct. România mai are de jucat în această campanie de calificare cu Bosnia (4 aprilie, deplasare) și Grecia (7 aprilie, acasă).
La ultimele două ediții ale Campionatului European, România s-a clasat pe locul 12, după ce în 2018 era pe locul 4. Cea mai bună performanță a tricolorelor este medalia de bronz din 2010.